UREKA ย้ำรายได้ปีนี้โตทะลุ 30% ลุยประมูลงานใหม่ 700 ลบ. ดัน Backlog พุ่งกระฉูด
UREKA ย้ำรายได้ปีนี้โตทะลุ 30% ลุยประมูลงานใหม่ 700 ลบ. ดัน Backlog พุ่งกระฉูด
16 ก.ค. 2561

นายวิเชษฐ์ เมืองจันทร์ กรรมการผู้จัดการ บริษัท ยูเรกา ดีไซน์ จำกัด (มหาชน) หรือ UREKA เปิดเผยถึงแผนธุรกิจในครึ่งปีหลังว่า บริษัทฯ จะมุ่งเน้นเจาะลูกค้ากลุ่ม Non-Automotive มากขึ้น พร้อมกับเน้นหางานที่เป็นระบบ Production Automations, Logistics Automation และ Robots Application มากขึ้น ในขณะที่กลุ่มลูกค้าเดิม Automotive ก็คงยังรักษาความสัมพันธ์ไว้เช่นเดิม
โดยปัจจุบันบริษัทฯ ได้เข้ายื่นประมูลงานไปแล้วมูลค่ารวมไม่ต่ำกว่า 700 ล้านบาท แบ่งเป็นงานกลุ่มลูกค้า Automotive ประมาณ 150 ล้านบาท งานกลุ่มลูกค้า Non-Automotive อีกประมาณ 550 ล้านบาท และคาดว่าจะทราบผลภายในไตรมาส 3/61 รวมมูลค่าประมาณ 300 ล้านบาท ส่วนที่เหลือคาดว่าจะรู้ผลหลังจากไตรมาส 3/61 ไปแล้ว
ทั้งนี้บริษัทฯยังคงเป้าหมายรายได้ในปีนี้ เติบโตไม่ต่ำกว่า 30% โดยผลการดำเนินงานในไตรมาส 1/61 ที่ผ่านมาทำได้ดี ขณะที่แนวโน้มผลประกอบการในไตรมาส 2/61 คาดว่าจะดีกว่าเมื่อเทียบกับช่วงเดียวกันของปีก่อน หลังจากมียอด Backlog เข้ามาอย่างต่อเนื่อง ทำให้ภาพรวมทั้งปีจะเป็นไปตามเป้าหมายที่กำหนดไว้ ทั้งนี้ บริษัทฯได้ปรับเป้าอัตรากำไรขั้นต้น (Gross Profit Margin) เพิ่มเป็น 30-35%จากเดิมที่วางไว้ 25%
“เรายังคงเป้าหมายรายได้ปีนี้ แต่จะขยับเป้าหมายการสร้างอัตรากำไรขั้นต้นเพิ่มขึ้นเป็น 30-35% จากเดิมที่วางไว้ 25% เนื่องจากแผนเดิมเราใช้ข้อมูลของปีที่ผ่านมานำมากำหนดเป้าหมายสำหรับปีนี้ แต่หลังจากผลการดำเนินงานที่เกิดขึ้นจริงในไตรมาส 1/61 เกิดจากเราจัดการบริหารต้นทุนทางตรงให้ดีขึ้น ทำให้สามารถทำกำไรขั้นต้นได้ดีกว่าที่ประมาณการไว้ ดังนั้นจึงปรับเป้าหมายให้สอดคล้องกับความจริง”  นายวิเชษฐ์ กล่าว
สำหรับแผนการขยายตลาดต่างประเทศ บริษัทฯยังคงมุ่งเน้นฐานลูกค้ารายเดิมที่มีกำลังซื้อสูง แต่ก็สามารถสร้างการยอมรับในผลิตภัณฑ์ Special Machine ได้มากขึ้น ทำให้มีโอกาสแข่งขัน Bidding งานจำนวนมากขึ้นกว่าเดิม